Krieketunie skik met oud-finanshoof | Netwerk24
Krieketunie skik met oud-finanshoof
Deur Kaydene Davids 16 September 2020 20:04
'n Vertroulike skikkingsooreenkoms is Woensdag tussen die Vrystaatse Krieketunie en Herman Bakkes, vorige finansiële bestuurder van die unie, bereik.
Luidens 'n verklaring deur die unie is die skikking ná onderhandelinge tussen albei partye se regsverteenwoordigers bereik.
"Hierdie skikking is vervat in 'n formele ooreenkoms, wat 'n vertroulikheidsbepaling bevat en wat tot gevolg het dat die partye nie die voorwaardes van die skikking in die media mag openbaar maak nie," lui die verklaring.
Die verklaring lui voorts dat die unie die saak as afgehandel beskou, mits Bakkes aan die ooreenkoms voldoen.
Die unie het die voormalige Vrystaat-krieketspeler, wat vroeër vanjaar onder 'n wolk uit sy pos bedank het, vir R177 500 gedagvaar.
Herman Bakkes in sy speeljare. Foto: Touchline Photo
Luidens die dagvaarding, wat in die hooggeregshof in Bloemfontein uitgereik is, het Bakkes dié geld die afgelope vyf jaar wanaangewend deur dit onregmatig uit bankrekeninge van die unie na sy persoonlike bankrekening oor te plaas.
Na verneem word, het die unie se raad ook opdrag gegee dat 'n strafregtelike klag teen dié bekende in Vrystaatse krieketkringe by die polisie ingedien moet word.
Ingevolge wetgewing moes die saak ook by die beslagleggingseenheid van die openbare vervolgingsgesag aangemeld word, omdat die bedrag R100 000 oorskry het.
Dit is nie duidelik wat nou van hierdie sake gaan word nie.
Na verneem word, het Bakkes vroeër vanjaar ná 'n dissiplinêre ondersoek teen hom uit sy pos by die unie bedank en 'n soortgelyke pos by 'n maatskappy in die Noord-Kaap aanvaar.
Hy was vir byna 14 jaar die finansiële bestuurder van die unie. Die unie het kort ná sy bedanking van die beweerde onreëlmatighede bewus geword.
'n Forensiese ondersoek deur die ouditfirma PwC is toe gelas.
* Bakkes, wat in Kroonstad grootgeword het, het vir 12 seisoene eersterangse krieket gespeel en het sy laaste wedstryd in 2004 vir die Vrystaat gespeel.